5 วิธีออมเงิน สำหรับคนเก็บเงินไม่เก่ง
                ในยุคที่เงินทองหายากเช่นนี้ จะเก็บเงินให้อยู่กับตัวเห็นจะเป็นเรื่องยากสำหรับใครหลายๆคน เพราะไม่ว่าจะเรื่องค่าใช้จ่ายภายในบ้าน เงินสำหรับเลี้ยงปากเลี้ยงท้องคนในครอบครัว บางคนมีภาระหนี้สินจากการผ่อนเครื่องมือเครื่องใช้หรือสิ่งอำนวยความสะดวกต่างๆ ดังนั้นจึงเป็นเรื่องยากมากที่จะออมเงินในเมื่อเงินก็แทบจะไม่พอใช้อยู่แล้ว
มาดูกันว่า เราจะใช้ วิธีออมเงิน แบบใดได้บ้างเพื่อเป็นการบังคับให้เราออมเงินกับ 5 วิธีออมเงินเงิน สำหรับคนเก็บเงินไม่เก่ง

1. พกเงินติดตัวให้น้อยลง
การใช้เงินในแต่ละวันของคุณหมดไปกับค่าใช้จ่ายอะไรบ้าง คนที่เก็บเงินไม่เก่ง อาจหมดไปเพราะการใช้จ่ายสิ้นเปลืองในแต่ละวันโดยที่คุณไม่รู้ตัว ปัจจัยสำคัญที่ทำให้คุณสิ้นเปลืองกับการซื้อนู้นนี่นั่นทำให้เงินหมดไปแต่ละวัน เพราะจำนวนเงินในกระเป๋าคุณมีเยอะเกินไป คุณจึงไม่คำนึงถึงสิ่งที่จำเป็นต้องใช้กับสิ่งที่ไม่ต้องใช้ก็ได้
ยิ่งถ้าคุณเป็นพวกขาช็อปแล้วด้วยละก็ หากพกเงินติดตัวไว้ครั้งละมากๆ สิ่งที่คุณได้มาคือของที่คุณอยากได้ แต่สิ่งที่คุณจะเสียไปคือสภาพคล่องทางการเงินในเดือนนั้น ดังนั้นหากไม่อยากหมดเงินไปกับสิ่งที่ไม่จำเป็นในแต่ละวันเยอะ ควรพกเงินสดติดตัวเท่าที่จำเป็น เพราะนอกจากจะเหลือเงินไว้ใช้จ่ายในแต่ละวันแล้ว คุณยังเหลือเงินเก็บไว้ออมด้วย



2. จับยัดเข้าธนาคาร
การนำเงินไปฝากไว้กับธนาคาร เป็นอีกวิธีหนึ่งที่จะช่วยให้คุณออมเงินได้อย่างมีประสิทธิภาพ แต่หากคุณเป็นคนที่ยังไม่มีวินัยในการออมเงินแล้วล่ะก็  ถ้าฝากได้ก็ถอนออกมาใช้ได้เช่นกัน เพราะปัจจุบันธนาคารต่างๆเพิ่มความสะดวกสบายให้ลูกค้ามากขึ้น จะฝากเงินหรือถอนเงินเป็นเรื่องง่ายมาก
สิ่งที่คุณต้องทำถ้าอยากจะใช้ประโยชน์จากธนาคารเพื่อออมเงินคือ ทำให้มันถอนยากขึ้น โดยคุณอาจเปิดบัญชีแบบฝากประจำและระบุให้ตัดเงินจากในบัญชีแบบอัตโนมัติซัก 24 เดือน จะให้ตัดออกเป็นจำนวนเท่าไหร่ก็อยู่ที่การวางแผนของคุณ อาจซักสิบเปอร์เซ็นต์ของเงินเดือนคุณ และที่สำคัญที่สุดห้ามทำบัตรเอทีเอ็ม เพียงเท่านี้คุณก็มีเงินเก็บแบบอัตโนมัติแล้ว

3. งดใช้บัตรเครดิต
ใช้บัตรเครดิตเพื่อนความสะดวก อย่าใช้เพื่อก่อหนี้สิน คำสอนของในหลวงที่ควรนำมาใช้ หากคุณเป็นคนใช้บัตรเครดิตจนเกินตัว ถ้าคุณเป็นคนไม่มีปัญหาทางการเงิน หรือสามารถรู้ขอบเขตของการนำเงินมาใช้ได้ บัตรเครดิตเป็นอีกทางเลือกที่ช่วยให้คุณสะดวกสบายมากยิ่งขึ้น แต่หากคุณเป็นคนใช้เงินมือเติบ ประเภทที่ว่าใช้เต็มวงเงินทุกเดือน แล้วมาหน้ามืดที่หลังเมื่อได้รับใบเรียกชำระเงินในทุกสิ้นเดือนแล้วละก็
ขอแนะนำให้หยุดใช้บัตรเครดิตนี่ซะ เพราะนอกจากจะไม่มีเงินออมแล้ว คุณยังได้สร้างหนี้ในอนาคตด้วย บางครั้งความสะดวกสบายจากการใช้บัตรเครดิตอาจเหมาะกับคนมีความรับผิดชอบหรือไม่เดือดร้อนที่จะใช้เงิน หากไม่แล้ว คุณอาจต้องมาเสียใจทีหลัง

4. เอาเศษเหรียญทั้งหมดที่ได้มาเอามาหยอดกระปุกหมูซะ
หลายครั้งที่เราไม่มีเงินเก็บ เพราะเราไม่มีวินัยมากพอที่จะนำเงินมาออมไว้ วิธีที่ง่ายที่สุดสำหรับคนที่คิดจะออมเงินคือ หยอดเหรียญในกระปุกหมูของคุณ คุณอาจมองว่าเป็นวิธีที่เด็กน้อยทำกันและอาจจะคิดว่ามันเป็นการออมเงินจำนวนที่เล็กน้อยมาก แต่หากคุณเพิ่งจะเริ่มต้นการออมเงิน วิธีนี้เป็นวิธีสร้างวินัยได้ดีที่สุด
เคยมีดาราท่านหนึ่งให้สัมภาษณ์ในรายการหนึ่งว่า เขาเคยมีชีวิตที่ตกต่ำมาก ถึงขนาดที่เงินจะซื้ออาหารยังไม่มีจะซื้อเลย แต่โชคดีที่เขาเป็นคนชอบหยอดกระปุกออมสินและหยอดมันจนเต็มหลายใบ เขาจึงสามารถใช้เงินในกระปุกนั้นเลี้ยงคนในครอบครัวได้ และทำให้ชีวิตเขากลับมาเจริญก้าวหน้าได้อีกครั้ง เห็นถึงประโยชน์กระปุกหมูของคุณหรือยังเอ่ย

5. ถ้าเอาชนะใจตัวคุณได้ เรื่องออมเงินจะเป็นเรื่องที่ง่าย
ก่อนจะเริ่มทำอะไรก็แล้วแต่คุณต้องตั้งมั่นเอาไว้ในใจว่า คุณจะทำมันให้ได้ การออมเงินก็เหมือนกัน ในครั้งเริ่มแรกมันอาจจะยากสำหรับคุณ คุณอาจท้อเพราะจำนวนเงินที่หามาได้มันก็น้อยอยู่แล้ว สิ่งที่คุณต้องทำคือการเก็บเงินที่ได้มาก่อนการใช้ออกไป โดยอาจคิดเป็นเปอร์เซ็นต์จากเงินเดือนของคุณ
ตัวอย่างเช่น เงินเดือนหนึ่งหมื่นห้าพันบาท คุณอาจจะเก็บออมไว้ก่อน หนึ่งพันบาท อย่าไปคิดว่ามันน้อยเกินไป หรือเอาไปเปรียญเทียบกับเพื่อนๆที่ออมเงินได้มากกว่า เงินออมจะมากหรือน้อยไม่ใช่สิ่งสำคัญ การเอาชนะใจตัวเองได้นั่นแหละสำคัญที่สุด เมื่อคุณรู้จักการออมแล้ว แม้เงินออมจะเล็กน้อย แต่นั่นคือความภูมิใจของคุณ
การออมเงินนั้น นอกจากจะออมเพื่อซื้อสิ่งที่คุณอยากได้แล้ว เงินออมนี้อาจช่วยให้คุณมีความมั่งคงในชีวิตขึ้น คุณอาจต้องใช้เงินหากมีเหตุฉุกเฉินในอนาคต หรือเก็บไว้ให้บุตรหลานเพื่อการศึกษาต่อไป ดังนั้นการออมเงินจึงเป็นสิ่งที่ทุกคนพึงกระทำ เพราะมันมีแต่จะสร้างประโยชน์ให้คุณ

